**«Trollpikken»** er en fallosformet steinformasjon beliggende i Eigersund kommune mellom Kjervall og Veshovda. Formasjonen er enkel å finne og lokale turistbedrifter håpet forsommeren 2017 at den skulle bli like populær som den mer kjente Trolltunga.

Avkapping og gjenreisning
-------------------------

Om morgenen 24. juni 2017 ble fjellformasjonen rapportert ødelagt ved hærverk i løpet av natten. Vandalismen ble møtt med bestyrtelse lokalt og nasjonalt, «avkappingen» fikk bred mediedekning godt hjulpet av kreative ordspill, og saken vekket raskt stor nasjonal og senere internasjonal medieoppsikt.

Politiet åpnet etterforskning i saken, og avhørte 26. juni en mistenkt for ødeleggelsen. 28. juli ble det kjent at minst en person er siktet for hærverket.

### «Operasjon Trollpikken»

Gjenreisningen av «Trollpikken»
Det ble satt i gang en kronerulling for å gjenreise Trollpikken, og på under et par uker var målet på 200 000 kroner nådd. Gjenreisningen av «Dalanes stolthet» ble igangsatt 6. juli ved hjelp av en lokal entreprenør, noe som fikk stor oppmerksomhet og ble direktekringkastet i en rekke medier, deriblant NRK.

Den ca 12 tonn tunge falne steinfallosen lå i en uskadet del på bakken nesten rett under «basen», rullet over på siden. Gjennom steinen ble det borret tre hull, som det senere skulle tres jernstenger gjennom. Det ble så festet stropper rundt steinen, som den senere ble heist opp etter. Foran festepunktet ble det satt opp en ti meter høy og 2,2 tonn tung steinbukk i stål. Steinen ble møysommelig heist på plass ved hjelp av taljer og muskelkraft. Med steinen på plass ble det boret videre inn i basen, og tre 4 meter lange jernstenger ble ført gjennom fallosen og inn i basen. Bruddflaten ble så forsterket med herdende epoxy.

Rett før kl. 17:00 fredag 7. juli var Trollpikken gjenreist.

Trollpikken i populærkulturen
-----------------------------

Steinformasjonen var inspirasjon for Tone Myklebust sin barnebok *Gutten med trollpikken*.[]

Trollpikken figurerer også i romanen *Krepsens regnskap*. Her avslører forfatter Erik Meling Sele hvem som ødela steinformasjonen, og hva som var vandalenes motivasjon.

Referanser
----------

1. ↑  Hege Wallenius , Shazia Majid og Maria Knoph Vigsnæs (24.06.2017). «Trollpikken knekt tvers av: – Jeg er målløs». VG. Besøkt 28. juni 2017. [Artikkelen er oppdatert 25.06.2017]
2. ↑  Ingve Aalbu (13.06.2017). «Slik finner du Trollpikken» **(norsk)**. Dalane Tidende AS. Arkivert fra originalen 22. juni 2017. Besøkt 20. juni 2017. [Artikkelen er oppdatert: 23.06.2017]
3. ↑  Jonas Fabritius Christoffersen Kaja Kirkerud (24. juni 2017). ««Trollpikken» er knekt rett av» **(norsk)**. TV2. Besøkt 24. juni 2017.
4. ↑  «Norway's Famous Penis Rock Has Been Vandalized, and the Jokes Write Themselves».
5. ↑  Mathias Oppedal og Eirik Gjesdal (26.06.2017). «– Hærverket har gagna Trollpikken» **(norsk)**. NRK. Besøkt 28. juni 2017.
6. ↑  NTB (28. juni 2017). «Politiet bekrefter mistenkt i Trollpikken-saken» **(norsk)**. Aftenposten. Besøkt 28. juni 2017.
7. ↑  «Minst én siktet for hærverket på rekordpopulære Trollpikken». NRK. 28. juli 2017. Besøkt 28. juli 2017.
8. ↑  Hege Wallenius og Maria Knoph Vigsnæs (25.06.2017). «Kronerulling for Trollpikken: Nærmer seg målet» **(norsk)**. VG. Besøkt 28. juni 2017. [Artikkelen er oppdatert 26.06.2017]
9. ↑  The Guardian (25. juni 2017). «Norwegians raise cash to re-erect 'penis' rock» **(engelsk)**. Besøkt 7. juli 2017.
10. ↑  «Følg reisningen av Trollpikken- minutt for minutt».
11. ↑  nrk.no: Trollpikken er gjenreist - slik gikk det til Besøkt 8. juli 2017